b'\n_START_ARTICLE_\nNicolae Noica\n_START_SECTION_\nBiografie\n_START_PARAGRAPH_\nTat\xc4\x83l s\xc4\x83u, medic de excep\xc8\x9bie, a fost directorul Spitalului din Ro\xc8\x99iorii de Vede, o unitate medical\xc4\x83 de prestigiu \xc3\xaen perioada interbelic\xc4\x83._NEWLINE_Unchiul s\xc4\x83u, Constantin Noica, a fost un cunoscut filosof._NEWLINE_Urmeaz\xc4\x83 gimnaziul \xc8\x99i liceul din localitate (1949-1960), dup\xc4\x83 care continu\xc4\x83 cu \xc8\x98coala Tehnic\xc4\x83 Sanitar\xc4\x83, specialitatea Aparatur\xc4\x83 R\xc3\xb6ntgen (1960-1963). \xc3\x8encep\xc3\xa2nd din 1964 urmeaz\xc4\x83 cursurile Facult\xc4\x83\xc8\x9bii de Construc\xc8\x9bii Civile, Industriale \xc8\x99i Agricole a Institutului de Construc\xc8\x9bii din Bucure\xc8\x99ti.\n_START_SECTION_\nActivitatea profesional\xc4\x83\n_START_PARAGRAPH_\nDup\xc4\x83 ob\xc8\x9binerea diplomei de absolvire, activeaz\xc4\x83 ca inginer proiectant la Institutul de Cercetare \xc8\x99i Proiectare Tehnologic\xc4\x83 pentru Construc\xc8\x9bii de Ma\xc8\x99ini (1969-1978). Aici a elaborat \xc8\x99i coordonat proiecte ale unor obiective importante ale economiei na\xc8\x9bionale, precum la: \xc8\x98antierul Naval Olteni\xc8\x9ba, \xc8\x98antierul Naval Drobeta-Turnu Severin, \xc8\x98antierul Naval Constan\xc8\x9ba, \xc8\x98antierul Naval Mangalia, Uzina de vagoane Arad, \xc3\x8entreprinderea Mecanic\xc4\x83 Roman, \xc3\x8entreprinderea de Ma\xc8\x99ini Unelte Bucure\xc8\x99ti, ICPMUA Bucure\xc8\x99ti sau IPMP Bucure\xc8\x99ti. La toate lucr\xc4\x83rile implementate a avut contribu\xc8\x9bii proprii \xc3\xaen proiectare._NEWLINE_Ulterior, a ocupat func\xc8\x9bia de responsabil cu calitatea la Trustul de Construc\xc8\x9bii Montaj \xc8\x99i Repara\xc8\x9bii pentru Industria Chimic\xc4\x83 (1978-1988), inspector la Institutul Central de Cercetare Proiectare \xc8\x99i Directivare \xc3\xaen Construc\xc8\x9bii (1988-1990) \xc8\x99i inspector-\xc8\x99ef de stat la Inspectoratul de Stat pentru Calitatea Construc\xc8\x9biilor (1990-1995).\n_START_SECTION_\nActivitatea didactic\xc4\x83\n_START_PARAGRAPH_\n\xc3\x8en anul 1972 a \xc3\xaenceput s\xc4\x83 desf\xc4\x83\xc8\x99oare activitate ca \xc8\x99ef de lucr\xc4\x83ri asociat la Catedra de static\xc4\x83 a Institutului de Construc\xc8\x9bii din Bucure\xc8\x99ti. Ulterior, a devenit profesor asociat la Facultatea de Construc\xc8\x9bii Civile, Industriale \xc8\x99i Agricole, titular al cursului de Istoria tehnicii construc\xc8\x9biilor, la Catedra de mecanic\xc4\x83 \xc8\x99i static\xc4\x83.\n_START_SECTION_\nActivitatea politic\xc4\x83\n_START_PARAGRAPH_\nDup\xc4\x83 ce a fost ales deputat \xc3\xaen jude\xc8\x9bul Teleorman pe listele partidului PN\xc8\x9aCD, \xc3\xaen legislatura 1996-2000, a fost numit ministru la Ministrul lucr\xc4\x83rilor publice \xc8\x99i amenaj\xc4\x83rii teritoriului (MLPAT) \xc3\xaen Guvernul Victor Ciorbea, \xc3\xaen perioada 12 decembrie 1996 - 17 aprilie 1998, respectiv \xc3\xaen Guvernul Radu Vasile, \xc3\xaen perioada 17 aprilie 1998 - 22 decembrie 1999. Nicolae Noica este membru \xc3\xaen Consiliul Director al Funda\xc8\x9biei Academia Civic\xc4\x83.'